b'\n_START_ARTICLE_\nAnte Bilobrk\n_START_PARAGRAPH_\nAnte Bilobrk (nadimak \xc5\xbdila, 3. travnja 1919.\xe2\x80\x941943.), politi\xc4\x8dki komesar \xc4\x8dete u \xc5\xa0estom (beogradskom) bataljunu Prve proleterske udarne brigade i narodni heroj Jugoslavije.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1919. godine u selu Br\xc5\xa1tanovu, kod Splita. Do rata je radio kao li\xc4\x8dilac u brodogradili\xc5\xa1tu u Splitu. \xc4\x8clan je Komunisti\xc4\x8dke partije Hrvatske od 1940. godine._NEWLINE_Odmah poslije kapitulacije Kraljevine Jugoslavije uhitila ga je Talijanska vojska te je proveo osam dana u zatvoru. Po izlasku iz zatvora oti\xc5\xa1ao je u rodni kraj, gdje se odmah povezao s mjesnom partijskom organizacijom i aktivno sudjelovao u pripremi ustanka. Zajedno s Antom Joni\xc4\x87em ustrojio je skupinu aktivista kojoj je bio vo\xc4\x91a._NEWLINE_Radio je na dijeljenju letaka i ostale komunisti\xc4\x8dke literature, te u tajnosti odr\xc5\xbeavao strana\xc4\x8dke sastanke po selima. Vi\xc5\xa1e je puta preko Zagore u partizane na Dinaru prebacio nekoliko skupina omladinaca. Po\xc4\x8detkom rujna zajedno s jednom skupinom stupio je u Dinarski partizanski odred. Poslije kratkoga vremena je pre\xc5\xa1ao u Svilajsko-mose\xc4\x87ki partizanski odred, u kojem je imenovan politi\xc4\x8dkim komesarom (povjerenikom)._NEWLINE_21. srpnja 1942. godine je izabran za \xc4\x8dlana Mjesnoga komiteta KPH za Solin, a sredinom rujna 1942. godine kada je formiran Mose\xc4\x87ki bataljun postao je njegov politi\xc4\x8dki komesar. Istaknuo se u mnogim borbama protiv usta\xc5\xa1a u Le\xc4\x87evici, na Kozjaku i Kljacima. Kada je formirana Tre\xc4\x87a dalmatinska udarna brigada, 12. studenoga 1942. godine Bilobrk je postavljen za politi\xc4\x8dkoga komesara Tre\xc4\x87eg bataljuna. S brigadom je sudjelovao u mnogim borbama, a osobito se istaknuo 4. prosinca kada je njegov bataljun napao odjeljak (vrstu) talijanskoga odreda kod sela Podstrana, na cesti Split-Omi\xc5\xa1. Ne\xc5\xa1to kasnije, 15. prosinca Bilobrk se ponovo istaknuo pri uni\xc5\xa1tenju teretnoga vlaka izme\xc4\x91u postaja Labin Dalmatinski i Ka\xc5\xa1tel Stari na pruzi Split-Knin. U \xc4\x8detiri sata dugoj bitki Talijani su imali vi\xc5\xa1e mrtvih i ranjenih vojnika._NEWLINE_U sije\xc4\x8dnju 1943. godine izabran je za \xc4\x8dlana Zemaljskog odbora SKOJ-a za Hrvatsku. Istaknuo se tako\xc4\x91er tijekom o\xc5\xbeujka u petnaestodnevnim borbama protiv \xc4\x8detnika, a naro\xc4\x8dito u spa\xc5\xa1avanju ranjenika na planini \xc4\x8cvrsnici i kasnije u prijenosu ranjenika preko rijeke Neretve do Nevesinja, tijekom \xc4\x8cetvrte neprijateljske ofenzive. Poslije Pete ofenzive preba\xc4\x8den je u Prvu proletersku brigadu, u kojoj je bio politi\xc4\x8dki komesar \xc4\x8dete u \xc5\xa0estom (beogradskom) bataljunu._NEWLINE_Poginuo je prilikom napada Prve proleterske brigade na Vlasenicu, 25. i 26. lipnja 1943. godine. U prvom juri\xc5\xa1u bio je te\xc5\xa1ko ranjen, ali nije htio napustiti borbu. Kada su ga neprijateljski vojnici poku\xc5\xa1ali uhvatiti izvr\xc5\xa1io je samoubojstvo. Za narodnog heroja je progla\xc5\xa1en 27. studenoga 1953. godine.'